ET Euroopa Liidu Teataja C 440/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2016/C 440/05)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„TERRE TARENTINE”

ELi nr: IT-PDO-0105-01356 – 24.7.2015

KPN ( X ) KGT ( )

1. Taotlejate rühm ja õigustatud huvi

O. P. AJPROL Soc. Coop. Agricola dei Produttori olivicoli anciennement Associazione dei Produttori Olivicoli della provincia di Taranto. Aadress: S. S. 7 Appia Km. 640.4 74010 Statte (TA) ITALIA Tel +39 0994527778 Faks +39 0994551832 Üldine e-posti aadress: info@ajprol.it, ametlik e-posti aadress: ajprol@pec.it

Taotlejal Agricola dei Produttori olivicoli, varasemalt Associazione dei Produttori Olivicoli della provincia di Taranto on õigus esitada muutmistaotlus põllumajandus-, toidu- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõike 1 alusel.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☐ Tootmismeetod — ☒ Seos piirkonnaga — ☐ Märgistus — ☒ Muu (lisatud on kontrolliasutuse kontaktid)

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Nimetusele vastava toote kirjeldus

Muudatus hõlmab tootespetsifikaadi punktis 8 esitatud kolme keemilist näitajat. Välja on pakutud järgmised muudatused:

K232: väärtus „≤ 1,7” asendatakse väärtusega „≤ 2,4”,

linoleenhape: väärtus „≤ 0,6 %” asendatakse väärtusega „≤ 0,9 %”,

kampesterool: väärtus „≤ 3,3 %” asendatakse väärtusega „≤ 3,5 %”.

2000ndate aastate alguses oli tootespetsifikaatide koostamise ajal võimalik saavutada – kuigi mitte lihtsalt – keemiliste näitajate selliseid väärtusi, mis on kõnealuse muutmistaotluse sisuks.

Pärast ELi tasandil heaks kiitmist ja toote sertifitseerimise eesmärgil tehtud süstemaatiliste katsete tulemusi arvestades selgus, et kõnealuseid väärtusi on raske järgida.

Probleemi põhjuseks peeti ebasobivaid, ajutisi ja üleminekuajaga seotud turutingimusi.

Alles hiljem selgus, et tegu ei olnud kohaliku tasandi ajutise olukorraga, vaid selliste tingimuste üldise esinemisega, mille tõenäoliseks põhjuseks on ilmastiku- ja keskkonnamuutused.

Selle väite toetuseks tuleb juhtida tähelepanu sellele, et komisjoni määrust (EMÜ) nr 2568/91 (2) muudeti eelkõige linoolhappe sisalduse suurendamiseks väärtuselt ≤ 0,8 % väärtusele ≤ 1 %.

Kontrollid, mis on tehtud mitme aasta jooksul ja kehtiva tootespetsifikaadi sätete kohaselt määratletud piirkonnas toodetud õli kõikide partiidega, on näidanud, et suurele osale toodetud õlist on väga raske saada kaitstud päritolunimetuse sertifikaati.

Taotletava muudatuse abil, millega sätestatakse määratletud piirkonna kliima- ja mullatingimustele reaalselt vastavad väärtused, võimaldatakse väljastada kaitstud päritolunimetuse sertifikaate, mida liiga ranged nõuded on seni märkimisväärselt takistanud.

Neeldumisteguri K232 väärtuse ning linoolhappe ja kampesterooli osakaalu muutmine ettepanekus esitatud määral ei mõjuta oluliselt kaitstud päritolunimetusega ekstra-neitsioliiviõli „Terre Tarentine” tüüpilisi kvaliteediga seotud omadusi, organoleptilisi omadusi ega stabiilsust aja jooksul.

Päritolutõend

Registreerimise hetkel oli päritoluga seotud teave esitatud vaid kokkuvõttes, tootespetsifikaadis puudus selle kohta konkreetne artikkel. Seetõttu lisati konkreetne artikkel tootespetsifikaati, mis hõlmab kokkuvõttes juba esitatud teavet ja mida täiendati, et tagada selgem sõnastus.

Kokkuvõtte vastava punkti neljandas ja viiendas lõigus on järgmine tekst:

„Oliivid pärinevad oliivisaludest, mis asuvad tootmispiirkonnas ja seepärast registreerivad tootjad oma oliiviistandiku kontrolliasutuse asjakohaselt peetavasse ja uuendatavasse registrisse. Tootmise, töötlemise, pakendamise ja pudelitesse villimise protsessid toimuvad määratletud piirkonnas ning tootjad, kes kavatsevad ekstra-neitsioliiviõli turustada kõnealuse nimetuse all, peavad toote jälgitavuse tagamiseks registreerima oma rajatised kontrolliasutuste peetavates ja uuendatavates sihiotstarbelistes registrites ning igal aastal deklareerima töödeldud oliivide koguse ja esitama teabe toodetud õli koguse kohta.”

Tootespetsifikaadi artiklis 11 on järgmine tekst:

„Tootmisprotsessi iga etappi tuleb jälgida ning igas etapis tuleb registreerida sissetulevad ja väljaminevad tooted. Toote jälgitavus on tagatud tootmise, tootjate, pressijate ja pakendajate katastrialade kandmisega kontrolliasutuse hallatavasse sihtotstarbelisse registrisse ning samuti tootmis- ja pakendamisregistrite pidamise abil. Kõikidele füüsilistele ja juriidilistele isikutele, kes on kantud kõnealustesse registritesse, kohaldatakse kontrolliasutuse järelevalvet, nagu on ette nähtud tootmisspetsifikaadis ja vastavas kontrolliprogrammis.”

Lisaks kasutati koonddokumendi punktis 3.5 põhjenduse viiendas lõigus ja spetsifikaadi artiklis 9 esitatud pakendamise erinõudeid käsitlevat teavet, mida täiendati vajalike selgitustega. Seetõttu on koonddokumendi punktis 3.5 esitatud järgmine teave:

„Kaitstud päritolunimetusega ekstra-neitsioliiviõli „Terre Tarentine” pakendamine peab toimuma määratletud geograafilises piirkonnas. See tingimus aitab võimaluse korral vähendada pakendamata õli vaatides vedu, mis tihti põhjustab lisaks vähetähtsatele keemilistele muutustele ka märkimisväärselt olulisemaid organoleptilisi muutusi. Oliiviõli on väga tundlik lõhnade suhtes, mis võivad sellele külge jääda kokkupuutest veovaatide sisemusega. Et säilitada toote eriomadusi kõikides etappides ja tagada kvaliteet tootmisahelas, toimub oliiviõli „Terre Tarentine” pakendamine alati artiklis 4 määratletud piirkonnas. Piirkonnas tegutsevad tootjad, kes teavad täpselt eelpakendamis- ja pakendamisetapis õli haldamisega seotud probleeme ning suudavad kõige optimaalsemalt määratleda ajavahemikke, kurnamis- ja dekanteerimisviise ning pakendamistemperatuuri; tootmisetapi lõpus määratletud piirkonnas toimuv pakendamine on seetõttu vajalik, et tagada kaitstud päritolunimetusega ekstra-neitsioliiviõli „Terre Tarentine” organoleptilised ja kvalitatiivsed omadused. Määratletud piirkonnas toimuv pakendamine võimaldab lisaks kontrolliasutusel kõige tõhusamal viisil täielikult kontrollida tootmist ja pakendamist, et tagada tüüpiliste kaitstud päritolunimetustega toote omadused, samuti selle jälgitavus ja nõuetele vastavus.”

Seos piirkonnaga

Registreerimise ajal oli teave piirkonnaga seose kohta esitatud vaid kokkuvõtte punkti 4.5 kolmes esimeses lõigus ja punktis 4.6; spetsifikaadis puudus konkreetne artikkel, mis käsitleks seost piirkonnaga.

Seetõttu lisasime artiklisse 12 kokkuvõtte punkti 4.5 kolmes esimeses lõigus ja punktis 4.6 esitatud teabe, mis sõnastati ümber ja mida täiendati. Tootespetsifikaadi artiklis 12 on esitatud seost piirkonnaga käsitlev järgmine tekst:

„Oliivikasvatus on oluline tootmissektor ja see on kesksel kohal piirkonna majanduses. Ekstra-neitsioliiviõli „Terre Tarentine” tootmispiirkond asub Tarente provintsi läänenõlval ning see on avatud lõunapoole ja kaitstud põhjapool Murgia kõrgendikega; piirkonda iseloomustavad väga erilised põllumajandustingimused, Tarantino rannikualale (Arco Jonico Tarantino) iseloomulikud soodsad kliima- ja mullastikuolud ja mahe kliima. Pinnas on liivane, sügav, struktuurilt peamiselt punakaspruuni tüüpi ning sisaldab vahelduval määral räniklibu ja lubjakivipõhise marmori tükikesi; läbilaskvus varieerub keskmiselt heast väga heani. Savisisaldus ei ületa 20 % ja lubjasisaldus on maksimaalselt 5 %. Kliima on kuum ja kuiv, sademete määr on keskmine ehk minimaalselt ligikaudu 10 mm juulis ja maksimaalselt ligikaudu 80 mm novembris; aasta keskmine temperatuur püsib 15–16 °C lähedal, minimaalne näit on ligikaudu 9 °C ja maksimaalne 30 °C. Erilised kliima- ja mullatingimused Tarantino rannikualal koos kaitstud päritolunimetusega toote „Terre Tarentine” tootmispiirkonna keskkonna eripäradega annavad tootele selle kordumatud omadused; vahemereline kuum ja kuiv kliima ning peamiselt punakaspruun liivane ja sügav pinnas soodustavad mitmesuguste polüfenoolide teket, millest tulenevad mõrudus ja teravus. Lisaks annab kohalike taimesortide väga vana genoom viljadele äratuntava ja võrreldamatu maitse. Tarantino rannikuala on ainulaadne ja oliivipuud on piirkonna eripäradega hästi kohanenud, nii et isegi praegu on võimalik näha mitusada aastat vanu puid; tõeline keskkonna- ja ajaloopärand. Kliima- ja mullatingimuste erakordsus annab ekstra-neitsioliiviõlile „Terre Tarentine” lõhna ja maitse, mis on üldiselt harmooniline ja väga iseloomulik ning mis eristub selgel viisil Baresega (mõru ja terav) ja Salentoga (magus ja õrn) piirnevate alade toodangust ka tänu kasvatatavate sortide segule (vt punkt 3.3), mis ei ole laialdaselt kasutusel üheski teises tootmispiirkonnas. Üldiselt harmoonilise maitse all peetakse silmas seda, et erinevalt Baresega piirnevatelt aladelt pärit õlist, mida iseloomustab eriti „Coratina” sort oma tugeva, terava ja mõru maitsega ning intensiivse puuviljalise lõhnaga, ja Leccega piirnevatelt aladelt pärit õlist, mida iseloomustavad eelkõige kohalikud sordid, mille maitse on vähetuntav, üsna ühetaoline ja magus nõrga puuviljalise noodiga, valitseb ekstra-neitsioliiviõli „Terre Tarentine” maitses loomulikul viisil mõru, magusa ja terava tasakaal, lõhn on keskmiselt puuviljaline.”

Muu

Lisatud on viide kontrolliasutusele, mis puudus kehtivast tootespetsifikaadist. Tootespetsifikaadi artiklis 10 on esitatud järgmine tekst: „Määruse (EL) nr 1151/2012 artikli 37 kohaselt nõutud tootespetsifikaadile vastavust kontrollib kaitstud päritolunimetusega ekstra-neitsioliivõli „Terre Tarentine” puhul Autorità Pubblica di Controllo Camera di Commercio di Taranto, mis asub aadressil Viale Virgilio 152, 74121 Taranto, tel +39 0997783311, faks +39 04922109797, e-post: pat@ta.camcom.it”.

KOONDDOKUMENT

„TERRE TARENTINE”

ELi nr: IT-PDO-0105-01356 – 24.7.2015

KPN ( X ) KGT ( )

1. Nimetus

„Terre Tarentine”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Tarbimiseks ringlusse laskmisel võib „Terre Tarentine” ekstra-neitsioliiviõli olla filtreeritud või mitte ning peab vastama järgmistele omadustele:

— värvus: kollakasroheline;

— voolavus: keskmine

— maitse: puuviljaline, keskmise mõruduse ja vähese teravusega maksimaalne happesus väljendatuna oleiinhappena, kaalu kohta: mitte üle 0,6 g 100 g õli kohta;

— peroksiidarv: ≤ 12 mekv O2/kg;

— K232: ≤ 2,4;

— K270: ≤ 0,150;

— linoolhape: ≤ 10 %;

— linooleenhape ≤ 0,9 %;

— oleiinhape: ≤ 70 %;

— kampesterooli väärtus: ≤ 3,5 %;

— trilinoleiin ≤ 0,2 %.

Kõikide muude füüsikaliste ja keemiliste omaduste puhul, mida konkreetselt esile ei tooda, viidatakse määruse (EMÜ) nr 2568/91 sätetele ning selle hilisematele muudatustele ja täiendustele.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kaitstud päritolunimetus „Terre Tarentine” on antud ekstra-neitsioliiviõlile, mis on toodetud järgmistest oliivisortidest, mida kasvatakse eraldi või koos muude sortidega vaid määratletud geograafilise piirkonna oliivikasvatustes: Leccino, Coratina, Ogliarola ja Frantoio moodustavad osakaalult vähemalt 80 %, iga üksiku sordi osakaal on erinev; ülejäänud 20 % moodustavad muud kohalikud teisejärgulised sordid, mida kasvatatakse tootmispiirkonna oliivikasvandustes.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik tootmisetapid, st kasvatamine, saagikoristus ja õli ekstraheerimine, peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud päritolunimetusega ekstra-neitsioliiviõli „Terre Tarentine” pakendamine peab toimuma määratletud geograafilises piirkonnas. See tingimus aitab nii palju kui võimalik vähendada pakendamata õli vaatides vedu, mis tihti põhjustab lisaks vähetähtsatele keemilistele muutustele ka märkimisväärselt olulisemaid organoleptilisi muutusi. Oliiviõli on väga tundlik lõhnade suhtes, mis võivad sellele külge jääda kokkupuutest veovaatide sisemusega. Et säilitada toote eriomadusi kõikides etappides ja tagada kvaliteet tootmisahelas, toimub oliiviõli „Terre Tarentine” pakendamine alati artiklis 4 määratletud piirkonnas. Piirkonnas tegutsevad tootjad, kes teavad täpselt eelpakendamis- ja pakendamisetapis õli haldamisega seotud probleeme, suudavad kõige optimaalsemalt määratleda ajavahemikke, kurnamis- ja dekanteerimisviise ning pakendamistemperatuuri; tootmisetapi lõpus määratletud piirkonnas toimuv pakendamine on seetõttu vajalik, et tagada kaitstud päritolunimetusega ekstra-neitsioliiviõli „Terre Tarentine” organoleptilised ja kvalitatiivsed omadused. Määratletud piirkonnas toimuv pakendamine võimaldab lisaks kontrolliasutusel kõige tõhusamal viisil täielikult kontrollida tootmist ja pakendamist, et tagada tüüpiliste kaitstud päritolunimetustega toodete omadused, samuti toote jälgitavus ja nõuetele vastavus.

3.6. Sellise toote märgistamise erieeskirjad, millele registreeritud nimetus viitab

Kaitstud päritolunimetus peab olema märgisel esitatud selgelt ja kustutamatute tähtedega, taustavärvusega selges kontrastis olevas värvigammas ning eristuma muudest märgisel olevatest viidetest. Märgisel on kohustuslik esitada nende oliivide korjamisaasta, millest õli on valmistatud, ning lause „tarbida soovitavalt enne … aasta … kuud”, mis ei ületa tootmiskuupäevast alates 15 kuud.

4. Geograafilise piirkonna täpne määratlus

Ekstra-neitsioliiviõli „Terre Tarentine” tootmiseks ette nähtud oliivide tootmine ja töötlemine hõlmab kõiki järgmisi Tarente provintsi kommuunide haldusalasid: Tarente kommuuni ala, mis on katastris registreeritud tähe „A” all, Ginosa, Laterza, Castellaneta, Palagianello, Palagiano, Mottola, Massafra, Crispiano, Statte, Martina Franca, Monteiasi, Montemesola.

5. Seos geograafilise piirkonnaga

Oliivikasvatus on oluline tootmissektor ja see on kesksel kohal piirkonna majanduses.

Ekstra-neitsioliiviõli „Terre Tarentine” tootmispiirkond asub Tarente provintsi läänenõlval ning see on avatud lõunapoole ja kaitstud põhjapool Murgia kõrgendikega; piirkonda iseloomustavad väga erilised põllumajandustingimused, Tarantino rannikualale (Arco Jonico Tarantino) iseloomulikud soodsad kliima- ja mullastikuolud ja mahe kliima. Pinnas on liivane, sügav, struktuurilt peamiselt punakaspruuni tüüpi ning sisaldab vahelduval määral räniklibu ja lubjakivipõhise marmori tükikesi; läbilaskvus varieerub keskmiselt heast kuni väga heani. Savisisaldus ei ületa 20 % ja lubjasisaldus on maksimaalselt 5 %. Kliima on kuum ja kuiv, sademete määr on keskmine ehk minimaalselt ligikaudu 10 mm juulis ja maksimaalselt ligikaudu 80 mm novembris; aasta keskmine temperatuur püsib 15–16 °C lähedal, minimaalne näit on ligikaudu 9 °C ja maksimaalne 30 °C.

Erilised kliima- ja mullatingimused Tarantino rannikualal koos kaitstud päritolunimetusega toote „Terre Tarentine” tootmispiirkonna keskkonna eripäradega annavad tootele selle kordumatud omadused; vahemereline kuum ja kuiv kliima ning peamiselt punakaspruun liivane ja sügav pinnas soodustavad mitmesuguste polüfenoolide teket, millest tulenevad mõrudus ja teravus.

Lisaks annab kohalike taimesortide väga vana genoom viljadele äratuntava ja võrreldamatu maitse.

Tarantino rannikuala on ainulaadne ja oliivipuud on piirkonna eripäradega hästi kohanenud, nii et isegi praegu on võimalik näha mitusada aastat vanu puid; tõeline keskkonna- ja ajaloopärand. Kliima- ja mullatingimuste ainulaadsus annab ekstra-neitsioliiviõlile „Terre Tarentine” lõhna ja maitse, mis on üldiselt harmooniline ja väga iseloomulik ning mis eristub selgel viisil Baresega (mõru ja terav) ja Salentoga (magus ja õrn) piirnevate alade toodangust ka tänu kasvatatavate sortide segule (vt punkti 3.3), mis ei ole laialdaselt kasutusel üheski teises tootmispiirkonnas. Üldiselt harmoonilise maitsega peetakse silmas seda, et erinevalt Baresega piirnevatelt aladelt pärit õlist, mida iseloomustab eriti „Coratina” sort oma tugeva, terava ja mõru maitsega ning intensiivse puuviljalise lõhnaga, ja Leccega piirnevatelt aladelt pärit õlist, mida iseloomustavad eelkõige kohalikud sordid, mille maitse on vähetuntav, üsna ühetaoline ja magus, nõrga puuviljalise noodiga, valitseb ekstra-neitsioliiviõli „Terre Tarentine” maitses loomulikul viisil mõru, magusa ja terava maitse tasakaal, lõhn on keskmiselt puuviljaline.

Viide tootespetsifikaadi avaldamisele

(käesoleva määruse artikli 6 lõike 1 teine lõik)

Spetsifikaadi terviktekst on kättesaadav järgmisel veebilehel: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 248, 5.9.1991, lk 1.